R E L A C I O N 

PËR

PROJEKTLIGJIN “PËR MIRATIMIN E BUXHETIT 
FAKTIK TË SHTETIT, PËR VITIN 2012”
Në mbështetje të neneve 62 dhe 63, të ligjit nr.9936, datë 26.6.2008, “Për menaxhimin e sistemit buxhetor në Republikën e Shqipërisë”, bashkëlidhur do të gjeni:

1. Raportin vjetor të konsoliduar të buxhetit faktik të vitit 2012 dhe informacionin përkatës, me anën e të cilit bëhet një analizë e hollësishme e treguesve kryesorë të situatës makroekonomike dhe të realizimit të treguesve buxhetorë, për vitin 2012. Raporti përmban, gjithashtu, të dhëna statistikore, informacione dhe një bashkësi treguesish, të cilët janë në funksion të një gjykimi sa më racional për rezultatet dhe treguesit kryesorë të buxhetit të qeverisjes së përgjithshme, për vitin 2012.

2. Një raport për borxhin shtetëror dhe operacionet e tjera të lidhura me borxhin dhe shërbimet e tij gjatë vitit 2012.

3. Një raport për përdorimin e fondit rezervë të Këshillit të Ministrave gjatë vitit 2012.

4. Informacion për kontrollin e brendshëm financiar dhe auditin e brendshëm.

Projektligji paraqet të dhëna për të ardhurat dhe shpenzimet e buxhetit të qeverisjes së përgjithshme, të buxhetit të sigurimeve shoqërore dhe buxhetit të  sigurimeve shëndetësore, si dhe të dhëna për deficitin e përgjithshëm të qeverisjes së përgjithshme dhe burimet e financimit të tij, mbështetur në të dhënat zyrtare të Drejtorisë së Përgjithshme të Thesarit, Buxhetit dhe Borxhit.

Në analizën e realizimit të buxhetit të qeverisjes së përgjithshme të vitit 2012 paraqiten edhe një analizë e shkurtër e disa tabela shoqëruese për këtë problem.  Për të lehtësuar gjykimin, gjithashtu, së bashku me projektligjin dhe raportet përkatëse paraqiten disa tabela dhe grafikë, të cilët argumentojnë dhe tregojnë tendencat e përgjithshme të treguesve kryesorë makroekonomikë dhe fiskalë të vendit.

Projektligji dhe raportet shoqëruese, që paraqiten për shqyrtim dhe miratim, mbështeten tërësisht në të dhënat zyrtare të nxjerra nga llogaria e unifikuar e thesarit.

